b'\n_START_ARTICLE_\nBotallackita\n_START_SECTION_\nCaracter\xc3\xadstiques\n_START_PARAGRAPH_\nLa botallackita \xc3\xa9s un halur de f\xc3\xb3rmula qu\xc3\xadmica Cu\xe2\x82\x82(OH)\xe2\x82\x83Cl. Cristal\xc2\xb7litza en el sistema monocl\xc3\xadnic. Es pot confondre amb la kapellasita, que t\xc3\xa9 un patr\xc3\xb3 de difracci\xc3\xb3 de pols de raigs X similar. Algunes botallackites contenen una mica de zinc, per\xc3\xb2 la relaci\xc3\xb3 Zn:Cu mai s\'apropa a la de la kapellasita (1:3)._NEWLINE_Segons la classificaci\xc3\xb3 de Nickel-Strunz, la botallackita pertany a "03.DA: Oxihalurs, hidroxihalurs i halurs amb doble enlla\xc3\xa7, amb Cu, etc., sense Pb" juntament amb els seg\xc3\xbcents minerals: atacamita, melanotal\xc2\xb7lita, clinoatacamita, hibbingita, kempita, paratacamita, bello\xc3\xafta, herbertsmithita, kapellasita, gillardita, haydee\xc3\xafta, anatacamita, claringbullita, barlowita, simonkolle\xc3\xafta, buttgenbachita, connellita, abhurita, ponomarevita, anthonyita, calumetita, khaidarkanita, bobkingita, avdoninita i dronino\xc3\xafta.\n_START_SECTION_\nFormaci\xc3\xb3 i jaciments\n_START_PARAGRAPH_\n\xc3\x89s un mineral secundari de coure. Va ser descoberta a la mina Botallack, a la localitat hom\xc3\xb2nima del districte de St Just, a Cornualla, Anglaterra. Ha estat descrita en altres indrets del Regne Unit, a l\'Illa de Man, Irlanda, Gr\xc3\xa8cia, Alemanya, Fran\xc3\xa7a, \xc3\x80ustria, als Estats Units, Canad\xc3\xa0, Xile, Sud-\xc3\xa0frica, Kazakhstan, el Jap\xc3\xb3, Austr\xc3\xa0lia i l\'Oce\xc3\xa0 Atl\xc3\xa0ntic.'